Zuzana Mojžišová (filmová kritička)

Zuzana Mojžišová (* 15. október 1965, Bratislava) je slovenská filmová kritička, scenáristka, spisovateľka, publicistka a vysokoškolská pedagogička.

Životopis 
Vyštudovala scenáristiku a dramaturgiu na Filmovej a televíznej fakulte Vysokej školy múzických umení v Bratislave (VŠMU) a dlhé roky sa venovala písaniu filmových a literárnych kritík pre politicko-spoločenský týždenník .týždeň, časopis Film.sk, Nota bene a iné periodiká. Jej štýl písania je informatívny, s jasným a plynulým prechodom medzi témami. Využíva farebný jazyk na dotvorenie atmosféry kritizovaného diela, vďaka ktorému si čitateľ dokáže jednoducho vizualizovať pocity z filmu či knihy.

Od roku 2019 pôsobí ako vedúca na Katedre filmových štúdií, pedagogičkou na VŠMU je od roku 2000. Venuje sa  aj apretácii knižných textov. V posledných rokoch sa pravidelne zúčastňuje odborných panelov na podujatí Týždeň slovenského filmu. Odborné filmologické texty publikuje v domácich aj zahraničných časopisoch (napr. Kino-Ikon, ArteActa, Studia Romologica). Je spoluzakladateľkou občianskeho združenia Žudro, ktorého cieľom je zvyšovať toleranciu voči etnicky, sociálne, kultúrne či inak odlišným skupinám ľudí.

Je dcérou teoretičky a historičky umenia Ivy Mojžišovej a filmového a výtvarného teoretika Juraja Mojžiša, sestrou teoretického fyzika a novinára Martina Mojžiša. Žije v Bratislave.

Odborné publikácie 
V roku 2016 vyšla kniha O ľuďoch a snoch, súbor  Mojžišovej časopisecky publikovaných filmových recenzií, ktorú režisér Martin Šulík v úvode charakterizoval ako „stručné súkromné dejiny kinematografie posledného desaťročia“. V knihe Za rómskym ľudom (2017) prepája vlastné denníkové záznamy z etnomuzikologických výskumov v rómskych osadách na východe Slovenska s autentickými výpoveďami ich obyvateliek a obyvateľov. Spolu s etnomuzikologičkou Janou Belišovou napísala knihy Phurikane giľa (Starodávne rómske piesne, 2002) či  O Del dživel – Boh žije (2014), ktoré sa venujú rómskej hudbe. Je autorkou viacerých odborných štúdií a učebných textov. V roku 2014 publikovala odbornú knihu s názvom Premýšľanie o filmových Rómoch, kde uvažuje nad prezentáciou rómskej menšiny v hraných aj dokumentárnych filmoch z celého sveta, poukazuje na sociálne aj politické aspekty a dodáva vlastný kritický pohľad na dané filmy.

Beletria 
Jej autorský debut sa pripisuje zbierke poviedok Afrodithé (1997). Trinásť rokov po svojom debute vydala román Bon voyage (2010), ktorý sa dostal do finálovej desiatky Ceny Anasoft litera 2011. V roku 2013 vyšla jej novela s názvom Genius loci, ktorá je historickou prózou a konfrontuje pohľad dieťaťa na udalosti medzivojnového Česko-Slovenska a päťdesiatych rokov. Medzi jej ďalšie diela patrí kniha pre deti s názvom Dve-tri prasiatka (2006) a Rozprávky na sedem dní + Makarena (2012). Román Modus vivendi (taktiež vybraný do desiatky ceny Anasoft litera) z roku 2019 prezentuje antiutopistické prostredie v blízkej budúcnosti a udalosti, ktoré tejto spoločnosti predchádzali sú rozprávané prostredníctvom troch stareniek. Tvorbe pre deti sa venuje aj naďalej, jej najnovším prírastkom je Havran v okne, Galandia a iné príhody (2021), gamebook, ktorú aj sama ilustrovala a ktorá invenčne prepája pozornosť mladého čitateľa s interaktívnou možnosťou voliť si nasledujúce smerovanie čítaného príbehu.

Dielo 

 Afrodithé (1997)
 Phurikane giľa (2002)
 Dve-tri prasiatka (2006)
 Bon voyage (2010)
 Rozprávky na sedem dní + Makarena (2012)
 Genius loci (2013)
 O Del dživel – Boh žije (2014)
 Premýšľanie o filmových Rómoch (2014)
 Za rómskym ľudom (2017)
 Modus vivendi (2019)
 Havran v okne, Galandia a iné príhody (2021)

Referencie

Externé odkazy 
 Zuzana Mojžišová – Slovenské literárne centrum
 Zoznam diel Zuzany Mojžišovej v súbornom katalógu Slovenskej národnej knižnice
 Články Zuzany Mojžišovej na webe časopisu .týždeň
 Zuzana Mojžišová: Baba potrebuje trocha šťastia – rozhovor v denníku SME (2011)
 Iba sa obracať do minulosti je ako minca s rubom, ale bez líca – rozhovor Alexandra Balogha v Denníku N (2020)

Osobnosti z Bratislavy
Slovenskí scenáristi
Slovenskí filmoví kritici
Slovenskí publicisti
Slovenskí spisovatelia
Slovenskí spisovatelia pre deti a mládež
Ženy v slovenskej literatúre
.týždeň
Vyučujúci na Filmovej a televíznej fakulte Vysokej školy múzických umení v Bratislave
Absolventi Vysokej školy múzických umení